ตลาดหุ้นเอเชียปรับตัวเพิ่มขึ้นเช้านี้ ขานรับข้อมูลศก.สหรัฐ-ราคาน้ำมันดีดตัว
ตลาดหุ้นเอเชียปรับตัวเพิ่มขึ้นในเช้าวันนี้ โดยได้รับแรงหนุนจากตัวเลขผลิตภัณฑ์มวลรวมภายในประเทศ (จีดีพี) ไตรมาส 3 ของสหรัฐที่ขยายตัวได้ดีเกินคาด รวมทั้งตัวเลขการใช้จ่ายผู้บริโภคที่ปรับตัวสูงขึ้นในไตรมาส 3 เช่นกัน นอกจากนี้ ตลาดยังคลายความวิตกกังวลเกี่ยวกับวิกฤตราคาพลังงาน หลังราคาน้ำมันดีดตัวขึ้น
23 ธ.ค. 2558

ตลาดหุ้นเอเชียปรับตัวเพิ่มขึ้นในเช้าวันนี้ โดยได้รับแรงหนุนจากตัวเลขผลิตภัณฑ์มวลรวมภายในประเทศ (จีดีพี) ไตรมาส 3 ของสหรัฐที่ขยายตัวได้ดีเกินคาด รวมทั้งตัวเลขการใช้จ่ายผู้บริโภคที่ปรับตัวสูงขึ้นในไตรมาส 3 เช่นกัน นอกจากนี้ ตลาดยังคลายความวิตกกังวลเกี่ยวกับวิกฤตราคาพลังงาน หลังราคาน้ำมันดีดตัวขึ้น
ดัชนี MSCI Asia Pacific เพิ่มขึ้น 0.1% แตะ 130.61 จุด เมื่อเวลาประมาณ 8.00 น.ตามเวลาฮ่องกง
ดัชนี SSE Composite ตลาดหุ้นจีนเปิดวันนี้ที่ 3,653.28 จุด เพิ่มขึ้น 1.51 จุด, ดัชนี HSI ตลาดหุ้นฮ่องกงเปิดวันนี้ที่ 21,869.40 จุด เพิ่มขึ้น 39.38 จุด, ดัชนี TAIEX ตลาดหุ้นไต้หวันเปิดวันนี้ที่ 8,296.58 จุด เพิ่มขึ้น 3.84 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,994.20 จุด เพิ่มขึ้น 1.64 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,859.14 จุด เพิ่มขึ้น 6.17 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,641.18 จุด ลดลง 2.08 จุด ด้านตลาดหุ้นญี่ปุ่นปิดทำการวันนี้ เนื่องในวันเฉลิมพระชนมพรรษา องค์สมเด็จพระจักรพรรดิ์
ทั้งนี้ กระทรวงพาณิชย์สหรัฐเปิดเผยว่า จีดีพีขั้นสุดท้ายสำหรับไตรมาส 3 ของปีนี้ ขยายตัว 2.0% ซึ่งสูงกว่าที่นักวิเคราะห์คาดไว้ที่ระดับ 1.9% และสูงกว่าระดับ 0.6% ในไตรมาสแรก
ส่วนยอดการใช้จ่ายของผู้บริโภคสหรัฐ ซึ่งคิดเป็นสัดส่วนมากกว่า 2 ใน 3 ของตัวเลขจีดีพีนั้น ปรับตัวเพิ่มขึ้น 3.0% ในไตรมาส 3 โดยได้แรงหนุนจากตลาดแรงงานที่แข็งแกร่ง และราคาบ้านที่เพิ่มขึ้น นอกจากนี้ อัตราเงินเฟ้อต่ำก็เป็นปัจจัยหนุนการใช้จ่ายเช่นกัน
นอกจากนี้ สัญญาน้ำมันดิบ WTI และสัญญาน้ำมันดิบเบรนท์ขยับขึ้นไปยืนเหนือระดับ 36 ดอลลาร์/บาร์เรล เนื่องจากแรงซื้อเก็งกำไร